„Ћирилица се пише срцем“

На видео биму се појављује позивница.

На позорницу излазе два ученика. Дечак носи отворену књигу, прелистава је, а девојчица скакуће...

**Никола Ђ**: Занимљиво... На часовима допунске наставе на српском језику учимо ћирилицу.

**Андриана Ђ**(завирује у књигу): Шта је то ћирилица?

**Никола**: То је писмо којим пишу словенски народи:  из Русије, Бугарске, Украјине, Белорусије, Македоније и Србије.

**Андриана**: Знам! Наше, српско писмо, зове се азбука и има 30 слова.

**Никола**: Необично изгледају ова слова...

**Андриана**: Хоћеш да видиш неко слово?

**Никола:** Како то мислиш да видим?!

**Андраина**: Зажмури! (Никола жмури) А сад нешто сасвим ново, сасвим ново живо слово Ф! (говоре сва деца углас)

**„Девојчицe Ф“** излазe и заузму позу слова Ф: Ми смо слово Ф.

**Филомен и Анастас**

**Филомен**: Ф као моје име. Ја се зовем Филомен.

**Анастас**: Ф као пас Фифи.

Фифи гледај право,

**Филомен**: Фифи, дигни реп.

**Анастас**: Фифи, пази дрво.

**Филомен**: Фифи, ниси слеп.

**Анастас**: Фифи, машну пази.

**Филомен**: Фифи, лепо гази.

**Анастас**: Фифи, то не њуши.

**Филомен**: Фифи, горе уши.

**Анастас**: Тако Фифи живи,

На узици од свиле,

Са ноктима лила,

са машном од тила.

**Барбас „А“** (Никола и Виктор заузму позу слова А)

**Никола**: А као Авала. Она није ни највећа ни најлепша планина у Србији, али је јединствена. На њој се налази Авалски торањ са којим је Авала „порасла“ за двеста метара. Авала је омиљено место Београђана и свих туриста, не само због погледа, већ и због лепе природе.

**Виктор**: Кад дођеш у Београд,

До Авале ти продужи,

Тамо се на торањ попни

С птицама се мало дружи.

**Велимировић „К“**(стане из профила, руке као маказе): К се спремило за скок. Као кошута скакуће кроз речи. К као кукуруз, као клас... Велико скакање кроз кокошке и кокодакање! (Д. Радовић)

**Калина** К као моје име. Калина

К као коло. Коло, коло наоколо,

виловито, плаховито, наплетено,

навезено, окићено, зачињеноооо!

Брже браћо, амо, амо, да се скупа поиграмо! (Б. Радичевић)

**Велимировић „Х“** (хитро, поскочи, прекрсти и ноге и руке): Ја сам слово Х! Вук ме је касније довео у азбуку у речи ХЛЕБ, ХРАНА, ВРХ, ХРАСТ, ХОДАТИ, ХВАЛА...

**Алан Тамбелини**: Хиљаде и хиљаде година

Не би било довољно

Да се опише

Кратки трен вечности

У коме си ме пољубила

У коме сам те пољубио

Једнога зимског праскозорја

У парку Монсури у Паризу

У паризу – на Земљи

На Земљи која се у звезде убраја. (Ж. Превер)

**Александар** „**Д**“ (носи украшено слово Д): Д се као дугме пришило за непце, као медењак, па само слади: дудињо, дињо, дрењино, дуњо, драга душо моја... Д као дете, као добар дан, Д као довиђења. (Д. Радовић; прилагођено)

**Лазар, Давид и Милан** (углас): Д као деца!

**Лазар Мијаиловић**: Деца воле чудне ствари

као што су оџачари

као што су кочничари,

као што су, као што су...

**Давид** **Стевановић**: Деца воле слатке ствари

као што су сутлијаши,

као што су грилијаши,

као што су, као што су...

**Милан Стевић:** Деца воле смешне речи

као што су пападаћи,

као што су сумарени,

као што су, као што су...

**Ема и Ана „Н“** (стану једна поред друге и између себе преклопе шаке): Н као: На врх брда врба мрда; друга: На врх брда врба мрда! (Изговарају све брже)

Долази **Нина „Р“** (заузме позу слова „Р“; љути се): Ја сам у тој брзалици главна. Ја сам слово Р! Р као рад, радост, рима, Растко, река, риба... Р као расти! Хајде да растемо!

**Ема, Ана, Нина Р** (Углас; подигну руке увис) Хајде да растемо!

**Уна**: Н као нос! Какав треба да је нос?

Хвалио се кос

да има од свију птица

лепши нос.

То зачула рода

Што крај реке хода,

Шљап, шљап, па повика:

Треба нос да је ко штап!

То зачуо орао

Па закликта:“Брука!“

Нос треба да буде

Ко у мене, кука.

Тад довикну детлић

С околних дрвета:

„Носић треба да је

Оштрији од длета!“

Канаринку туда

Нанео је пут, зацвркута:

Носић треба да је жут!

Долетео гавран

На оближњи трн, па загракта:

Нос је лепши кад је црн!

Заплака се кос

Па под крило стави

Свој малени нос.

**Тијана Радовић: Р** као реч.

Четири најважније мале речи

Четири најважније

мале речи

лако је од срца

искрено рећи.

Оне су само

зато мале

да би у дечије

срце стале.

Доброг су срца

Најбољи гости:

МОЛИМ, ХВАЛА,

ИЗВОЛИ, ОПРОСТИ.

**Марко „Ј“**: Ј као ЈА. **Ја сам ја**.

Мама каже: „Злато моје,

Очи су нам исте боје“.

А татин је главни штос

Да ја имам његов нос.

„О, лепото, бабина,

Јуначино дедина!“

„Моја памет“, каже тетка

И све тако из почетка.

Видите из ове приче

Сви би да на мене личе.

**Мила, Тијана Максимовић „М“:** (држе се за руке и направе слово М; наизменично).

**Мила**: М као млеко

**Тијана**: М као мир

**Мила**: М као манастир

**Тијана**: М као мајка

**Мила**: Одакле нам очи?

Родила их мајка!

**Тијана**: Одакле нам руке?

Родила их мајка!

**Мила, Тијана** (углас): Све на свету родила је мајка!

**Лука Јовановић**: Т као тата!

Тата

Татин тата

Татиног тате тата

Татиног тате татин тата

Татиног тате татиног тате тата

Сто комата тата

Док се роди један тата-мата.

**Тијана Кнежевић и Мануела Трикић**: Шта је отац?

Молим вас, реците
отац шта је.
Да ли је отац тата
или – судија за прекршаје?

Мене отац стално испитује
и жели ово и оно да чује.
И кад сам у школу пошла
и кад сам из школе дошла,
и зашто је ово овако
и зашто је оно онако,
и зашто је ово овде –
зашто оно није онде,
и како сам смела ово
и како сам смела оно,
и знам ли ја да сам већ велика
и знам ли ја да нисам више мала,
знам ли ја шта је „карактер тврђи од челика“
и знам ли ја пошто је шнала?

И зашто нисам мислила
и како нисам пазила,
и шта сам опет згазила
и како, како
и зашто, зашто
и смем ли, и смем ли,
и знам ли, и знам ли?
Па зато питам
отац шта је.
Да ли је отац тата
или – судија за прекршаје. (Драган Лукић)

**Милан Илић** (заузме позу слова „Ч“): Чик погоди!

Чуча чучи - бега бежи;

Скочи чуча, па ухвати бегу!

Шта је то?

 Деца: Мачка и миш!

**Милош Прешић**: Ч као чудо.

Узмем креду

-она пише,

Такнем цветић

-замирише;

Ја зажмурим

-ноћ се створи,

Приђем води

-зажубори.

Мора да сам

личност славна,

јер по мени све се равна.

**Андреј и Михајло „П“** (заузму позу слова П): Ми смо слово П.

Андреј: „Песма о песми, Ј. Ј. Змаја

Где је бола, где је јада,

 – Песма блажи;

Где се клоне, где се пада,

– Песма снажи;

Где су људи добре ћуди,

 – Песма с’ ори,

Што не можеш друкче рећи,

– Песма збори;

Где утехе нема друге,

 – Песма стиже;

А где сумња све обори,

– Песма диже.

Јер у песми нема мржње,

 Љубав влада;

У песми је цветак вере,

Мелем нада.

**Михајло**: П као песма о пити

Пита зељаница

Пита сирница

Пита кромпируша

Пита добруша

Пита савијача

Пита разљевуша

Пита бундевара

Пита кајмакуша

Ачак пита

Ђул пита

Луфт пита

Шам пита

Крем пита

Лења пита

И питино дете! (Б. Ћопић)

**Луи, Жил** (броје се и разбрајају међусобно)

**Луи:** Еци пеци пец, ти си мали зец,

а ја мала препелица, еци, пеци, пец!

**Жил**: Ен ден дини сава рака тини сава рака тика така бија баја буф триф траф труф!

**Тома:** С као смех!

Са мном има нека грешка

Лице ми се стално смешка

Хе - хе

Без разлога и без везе

Уста ми се сама кезе

Хо хо

И кад нећем и кад хоћем

Морам да се закикоћем

Хи-хи

Нестрпљив сам, једва чекам

да се мало зацерекам

Ху-ху

Постало је збиља страшно:

Смејем се ко луд на брашно

Ха- ха

**Лука Остојић**: С као слон или стонога!

Срео слон

У шетњи

стоногу

и згазио јој

тридесет

и трећу

ногу.

Учтиво сурлу

подиго слон

и реко:

„Пардон!“

**Луна Борјас Жикић и Уна** : С као суседи.

„Добро вече суседице!

Ух, ала сам жедан!

Би л’ ми дала мал воде,

Само гутљај један?

Хоћу, хоћу, драге воље,

Вода није скупа.

Кад си жедан, ево ти је,

Ево цела ћупа.

Хвала, хвала, суседице!

Е, баш се разблажи’!

Кад вам од нас што затреба,

Само мени кажи!

**Филип Стојиловић**: С као сунце!

Сунце зна:

што знаш и ти,

што знам и ја,

и што шума

шушка испод друма.

Све тајне на свету

Сунце зна,

и зато сја. (М. Јовановић)

**Ања**: Љ као љубав.

Љубав живот значи

Љубав кружи, љубав лети

као звезда, као птица.

Љубав расте све до неба.

Љубав јесте љубичица.

Љубав кружи, љубав лети,

све до сунца она зрачи.

Другарству је тако блиска,

за све љубав живот значи. (Б. Живковић)

**Марија Јанковић и Тамара Николић**:

Важно је, можда, и то да знамо:

Човек је жељен, тек ако жели.

И ако целога себе дамо,

Тек тада можемо бити цели.

Сазнаћемо, тек ако кажемо

Речи искрене, истоветне.

И само онда кад и ми тражимо,

Моћи ће и нас неко да сретне. (М. Антић)

**Јована (Бонди) „Е“:** Е као етно! Етно село, етно музика, етно песма...(Пева)

Расти расти мој зелени боре

Расти расти мој зелени боре

Да се пењем тебе у врхове

Да се пењем тебе у врхове

Па да гледам доле низ друмове

Па да гледам доле низ друмове

Покрај друма зелени се трава

Покрај друма зелени се трава

Ту ми драги на душеку спава

Ту ми драги на душеку спава

**Софиа и Нела Милетић** (савију ногу, а рука преко главе на страну): Ја сам Б. Б као брзалица, благослов, браца, босиљак...

Босиљак прати сваког Србина у животу од рођења до смрти. „Душа му на босиљак мирише“, каже се за доброг човека.

**Огњен**: Децо, будите дарежљиви као шљиве.

Будите плодни као њиве.

Будите лепи као јасика.

Будите потребни као кашика.

Будите вредни као мрави.

Несебични и у љубави.

Храбро газите живота стазе

И имајте светле образе. (М. Тешић)

**Анастасиа**: Замисли да си сова и дужност ти је да жмуриш

И да се бојиш светлости.

А ти се чврсто зарекнеш и хипнотишеш сунце.

И одједном сам схватила:

Постоје речи без усана.

И веровање без даха.

То је некакв изазов онога што је испред нас,

Као да те зачикују да нешто нећеш успети,

А ти пробаш и успеш. (М. Антић)

**Нина**: Духовне, невидљиве, унутрашње очи има свако од нас у себи.

**Анђелина**: Али их свако не држи отворене и не уме да гледа њима.

**Нина**: Оне се отварају ако разумемо да богатство у новцу никако није и највеће богатство.

**Анђелина**: Оно што човек стекне у свом уму и срцу, много је веће и нико га не може одузети. (С. Велмар Јанковић)

Саксофон **Маја** (колаж песама-*Тамо далеко, Креће се лађа француска, Ђурђевдан*...)

Док свирају, тече **презентација.**